
[bookmark: TextBodyBegin]Euroopa Parlament,
–	võttes arvesse Péter Magyari puutumatuse äravõtmise taotlust, mille esitas 26. septembril 2024 Ungari peaprokurör seoses Péter Magyari suhtes alustatud kriminaalmenetlusega ja millest anti teada täiskogu istungil 10. oktoobril 2024,
–	olles 24. juunil 2025 vastavalt kodukorra artikli 9 lõikele 6 kuulanud ära Péter Magyari selgitused,
–	võttes arvesse Ungari peaprokuröri esitatud lisateavet,
–	võttes arvesse protokolli nr 7 (Euroopa Liidu privileegide ja immuniteetide kohta) artikleid 8 ja 9 ning otsestel ja üldistel valimistel Euroopa Parlamendi liikmete valimist käsitleva 20. septembri 1976. aasta akti artikli 6 lõiget 2,
–	võttes arvesse Ungari põhiseaduse § 4 lõiget 2,
–	võttes arvesse Euroopa Liidu Kohtu 21. oktoobri 2008. aasta, 19. märtsi 2010. aasta, 6. septembri 2011. aasta, 17. jaanuari 2013. aasta, 19. detsembri 2019. aasta ja 5. juuli 2023. aasta otsuseid[footnoteRef:1], [1:  	Kohtuotsus, Euroopa Kohus, 21. oktoober 2008, Marra vs. De Gregorio ja Clemente, C‑200/07 ja C-201/07, ECLI:EU:C:2008:579; kohtuotsus, Üldkohus, 19. märts 2010, Gollnisch vs. Euroopa Parlament, T-42/06, ECLI:EU:T:2010:102; kohtuotsus, Euroopa Kohus, 6. september 2011, Patriciello, C-163/10, ECLI: EU:C:2011:543; kohtuotsus, Üldkohus, 17. jaanuar 2013, Gollnisch vs. Euroopa Parlament, T-346/11 ja T-347/11, ECLI:EU:T:2013:23; kohtuotsus, Euroopa Kohus, 19. detsember 2019, Junqueras Vies, C-502/19, ECLI:EU:C:2019:1115; kohtuotsus, Üldkohus, 5. juuli 2023, Puigdemont i Casamajó jt vs. Euroopa Parlament, T‑272/21, ECLI:EU:T:2023:373.] 

–	võttes arvesse kodukorra artikli 5 lõiget 2, artikli 6 lõiget 1 ja artiklit 9,
–	võttes arvesse õiguskomisjoni raportit (A10-0180/2025),
A.	arvestades, et 26. septembril 2024 esitas Ungari peaprokurör taotluse võtta ära Ungarist Euroopa Parlamendi liikmeks valitud Péter Magyari puutumatus seoses süüdistusega, mille kohaselt ta on pannud väidetavalt toime 2012. aasta seaduse C (Ungari kriminaalseadustik) § 370 lõike 1 ja § 370 lõike 2 punkti a kohase väärteo, mis seisneb väheväärtusliku asja varguses;
B.	arvestades, et taotluses märgitakse, et 21. juunil 2024 viibis Péter Magyar Budapestis asuvas klubis, kus kannatanu ta ära tundis ja temast video tegi; arvestades, et taotluses märgitakse lisaks, et Péter Magyari ja kannatanu vahel oli väike kähmlus, mille käigus Péter Magyar võttis kannatanult telefoni käest, et salvestuse tegemine lõpetada, ning pani seejärel telefoni taskusse ja kõndis minema; arvestades, et nende kahe vahel toimus veel üks vaidlus, mis lõppes sellega, et turvatöötajad viskasid mõlemad klubist välja; arvestades, et vaatamata kannatanu palvele telefon tagasi saada, viskas Péter Magyar väidetavalt kannatanu telefoni Doonausse;
C.	arvestades, et taotluse kohaselt oli telefoni väärtus ligikaudu 130 000–150 000 Ungari forintit ning kohapeale kutsutud politsei sukeldujad leidsid telefoni, tõid selle Doonaust välja ja tagastasid selle kannatanule töökorras olevana;
D.	arvestades, et Péter Magyar valiti Euroopa Parlamenti 2024. aasta Euroopa Parlamendi valimistel juunis; arvestades, et Ungari ametivõimud kuulutasid 14. juunil 2024 välja Ungaris toimunud Euroopa Parlamendi valimiste tulemused, muu hulgas oli ametlikult valituks kuulutatud Euroopa Parlamendi liikmete hulgas Péter Magyar; arvestades, et Péter Magyar oli seega väidetava süüteo toimepanemise ja pädevate asutuste korraldatud uurimiste ajal Euroopa Parlamendi liige;
E.	arvestades, et väidetav süütegu ja sellele järgnenud taotlus võtta ära Péter Magyari puutumatus ei ole seotud Péter Magyari kui parlamendiliikme kohustuste täitmisel avaldatud arvamuste ega antud häältega protokolli nr 7 (Euroopa Liidu privileegide ja immuniteetide kohta) artikli 8 tähenduses;
F.	arvestades, et protokolli nr 7 (Euroopa Liidu privileegide ja immuniteetide kohta) artikli 9 esimese lõigu punktis a on sätestatud, et Euroopa Parlamendi liikmetel on oma riigi territooriumil samasugune immuniteet nagu selle riigi parlamendi liikmetel;
G.	arvestades, et Ungari põhiseaduse § 4 lõike 2 kohaselt on Ungari Rahvuskogu liikmetel puutumatus; arvestades, et 2012. aasta seaduse nr XXXVI (Ungari Rahvuskogu kohta) § 79 lõike 2 kohaselt on isikul, kelle kandidaadina registreerimine on lõpliku ja siduva mõjuga, sama puutumatus kui liikmetel kuni valimistulemus muutub lõplikuks ja siduvaks, ning arvestades, et igal juhul on selle seaduse § 79 lõike 1 kohaselt liikmel puutumatus alates valimispäevast; arvestades, et vastavalt 2012. aasta XXXVI seaduse (Rahvuskogu kohta) § 74 lõikele 1 võib kriminaalmenetlust või rikkumismenetlust (kui asjaomase küsimuse puhul ei loobuta puutumatusest vabatahtlikult) alustada või seda jätkata ja rahvuskogu liikme suhtes kriminaalmenetluse raames sunnimeetmeid kohaldada ainult rahvuskogu eelneval nõusolekul;
H.	arvestades, et kodukorra artikli 5 lõike 2 kohaselt ei ole parlamentaarne puutumatus parlamendiliikme isiklik eesõigus, vaid Euroopa Parlamendi kui terviku ja selle liikmete sõltumatuse tagatis;
I.	arvestades, et protokollis nr 7 (Euroopa Liidu privileegide ja immuniteetide kohta) sätesatud puutumatuse eesmärk on kaitsta Euroopa Parlamenti ja selle liikmeid kohtumenetluse eest, kus käsitletakse parlamendiliikme kohustuste täitmise käigus toimunud ja nendega lahutamatult seotud tegevust;
J.	arvestades, et Euroopa Liidu Kohtu praktikast tuleneb, et „[...]valiku osas, mille parlament kavatseb teha puutumatuse äravõtmise või puutumatuse kaitsmise taotluse kohta tehtavas otsuses, on parlamendil väga lai hindamispädevus sellise otsuse poliitilise laadi tõttu“[footnoteRef:2]; [2:  	Kohtuotsus, Üldkohus, 17. jaanuar 2013, Gollnisch vs. Euroopa Parlament, T-346/11 ja T-347/11, ECLI:EU:T:2013:23, punkt 59 ja selles viidatud kohtupraktika.] 

K.	arvestades, et Péter Magyar on erakonna Tisza (Tisztelet és Szabadság Párt) president ja selle erakonna 2024. aasta Euroopa Parlamendi valimiste kandidaatide nimekirja esinumber; arvestades, et Péter Magyar on olnud Ungari valitsuse poliitika ja seisukohtade, sealhulgas liiduga seotud poliitika ja seisukohtade häälekas vastane; arvestades, et puutumatuse äravõtmise taotluse aluseks olevad asjaolud, vastuolud selles, kuidas politsei uurimisi läbi viis (sealhulgas Ungari peaprokuröri puudulik vastus selle kohta, kas Péter Magyari asjas ametiasutuste võetud meetmed on proportsionaalsed võrreldes sarnastes väheväärtuslikke asju hõlmavates asjades võetud meetmetega), ning pädevate asutuste vastuse selgusetus seoses sellega, kuidas tuleks Péter Magyarile etteheidetavat väidetavat kuritegu õiguslikult kvalifitseerida, tekitavad kahtluse, et menetluse eesmärk võis olla Péter Magyari maine kahjustamine;
L.	arvestades, et kõnesoleva juhtumi puhul võib eeldada, et tegemist on fumus persecutionis’ega, s.t on konkreetsed tõendid[footnoteRef:3], mis viitavad sellele, et kohtumenetluse eesmärk on tekitada kahju Péter Magyari poliitilisele tegevusele, eelkõige tema tegevusele Euroopa Parlamendi liikmena; [3:  	Kohtuotsus, Euroopa Kohus, 17. september 2020, Troszczynski vs. Euroopa Parlament, C-12/19 P, ECLI:EU:C:2020:725, punkt 26.] 

M.	arvestades, et esiteks ei saa Euroopa Parlamenti võrdsustada kohtuga ja teiseks ei tohi parlamendiliiget pidada puutumatuse äravõtmise menetluse raames süüdistatavaks[footnoteRef:4]; [4:  	Kohtuotsus, Üldkohus, 30. aprill 2019, Briois vs. Euroopa Parlament, T-214/18, ECLI:EU:T:2019:266.] 

1.	otsustab Péter Magyari puutumatust mitte ära võtta;
2.	teeb presidendile ülesandeks edastada käesolev otsus ja vastutava parlamendikomisjoni raport viivitamata Ungari pädevale ametiasutusele ja Péter Magyarile.

